Deg wayen yerzan timmeftit (la synthématique), nebɣa ad nẓer anti tiɣuyam ɣef way deg bnan yimattaren n teqbaylit akked wamek i d-yedda usileɣ-nsen deg wakud. Nebɣa daɣen ad nẓer anda yessaweḍ usileɣ n yimattaren n teqbaylit ; ma yella lḥan ɣer sdat ugar n wid n tantaliyin-niḍen neɣ ala ? Ma yella deg wayen yerzan taseddast nettnadi ad nẓer antitent yakk twuriwin i yettaɣ umattar n teqbaylit imi aṭas n twuriwin i yezmer ad ten-yaɣ. Tin ɣer-s nebɣa ad nefhem ansi i asen-d-tekka tezmert-agi i ten-yessawḍen ad sɛun aṭas n twuriwin ; amek armi i ttilin d aseɣru ? amek armi ttaɣen tiwuriwin yakk n yisem ? deg wacu i mgaraden ɣef yisem ma ttilin deg umḍiq-is di tefyirt ? amek armi ttaɣen tawuri n umassaɣ ?